El Pla integral per a l'arqueologia a Catalunya (PIACAT) ha estat conseqüència d'un procés obert, d'anàlisi i reflexió que ha analitzat de manera objectiva la complexa realitat de l'arqueologia catalana, en el qual han participat els diversos agents que intervenen en la gestió del patrimoni arqueològic i paleontològic.
Amb un format d'onze grups de treball i amb la participació de més de cent cinquanta persones expertes en la matèria, el PIACAT ha possibilitat la identificació i la quantificació de l'estructura i composició de l'arqueologia del nostre país, la coordinació dels agents i sectors que hi intervenen i l'anàlisi de mecanismes per a la millora de la gestió arqueològica.
Entre d'altres mesures, per tal d'aconseguir una major presència i coordinació de les diverses institucions i entitats de l'àmbit de l'arqueologia i paleontologia en la presa de decisions que poden afectar el patrimoni arqueològic i paleontològic, el Pla preveu la creació de dos òrgans col·legiats: el Consell Nacional d'Arqueologia i Paleontologia, i la Comissió de Recerca d'Arqueologia i Paleontologia.
El Consell Nacional d'Arqueologia i Paleontologia es configura com un òrgan de participació i consulta que té com a objectiu assessorar l'Administració de la Generalitat en relació amb les polítiques i les actuacions que tinguin incidència sobre aquests àmbits del patrimoni cultural, i que substitueix l'actual Comissió Assessora del Servei d'Arqueologia.
Pretén ser no només un òrgan d'informació i assessorament de l'Administració de la Generalitat en matèria d'arqueologia i paleontologia, sinó també un espai on presentar i debatre propostes.
Pel que fa a la Comissió de Recerca d'Arqueologia i Paleontologia, aquesta té com a objectiu assessorar el Departament competent en matèria de cultura respecte de les polítiques i les estratègies en l'àmbit de la recerca en arqueologia i paleontologia, mitjançant l'emissió d'informes sobre els plans de recerca abans de la seva aprovació, l'avaluació de l'evolució del sistema de recerca i la implementació de les polítiques de recerca en l'àmbit de l'arqueologia i la paleontologia, i la formulació de les propostes i recomanacions que consideri oportunes.
D'acord amb l'article 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, amb caràcter interdepartamental o dins d'un Departament es poden crear consells assessors, la composició i les funcions dels quals s'han de determinar en les normes de creació respectives.
Per tot el que s'ha exposat, a proposta del conseller de Cultura, i amb la deliberació prèvia del Govern,
Consell Nacional d'Arqueologia i Paleontologia
1.1 El Consell Nacional d'Arqueologia i Paleontologia és l'òrgan de participació, de consulta i d'assessorament del Departament competent en matèria de cultura en relació amb les polítiques i actuacions que tinguin incidència sobre els àmbits de l'arqueologia i de la paleontologia.
1.2 El Consell s'adscriu a la Direcció General competent en matèria de patrimoni arqueològic i paleontològic.
El Consell Nacional d'Arqueologia i Paleontologia té les funcions següents:
a) Assessorar la Direcció General competent en matèria de patrimoni cultural en l'exercici de les seves funcions.
b) Emetre informe sobre les sol·licituds d'autorització d'intervencions arqueològiques i paleontològiques en el marc d'un projecte d'investigació.
c) Emetre informe sobre els projectes de disposicions en matèria d'arqueologia i paleontologia que siguin promoguts pel Departament competent en matèria de cultura.
d) Emetre informe sobre els plans o programes del Departament competent en matèria de cultura sobre patrimoni arqueològic i paleontològic.
e) Proposar a la Direcció General competent en matèria de patrimoni cultural les accions que consideri convenients per a la protecció i la difusió del patrimoni arqueològic i paleontològic.
f) Elaborar un informe anual sobre l'estat del patrimoni arqueològic i paleontològic a Catalunya.
g) Aprovar el seu reglament de règim intern.
h) Qualsevol altra de naturalesa anàloga que li encarregui el Departament competent en matèria de cultura.
3.1 El Consell Nacional d'Arqueologia i Paleontologia té la composició següent:
a) Presidència: la persona titular del Departament competent en matèria de cultura.
b) Vicepresidència primera: la persona titular de la Direcció General competent en matèria de patrimoni cultural.
c) Vicepresidència segona: la persona titular de la Subdirecció General competent en matèria de patrimoni arqueològic i paleontològic.
La persona titular de la Direcció General competent en matèria de recerca.
Una persona en representació de la Direcció General competent en matèria de turisme.
Una persona en representació de la Federació de Municipis de Catalunya.
Una persona en representació de l'Associació Catalana de Municipis i Comarques.
Dues persones d'universitats catalanes, a proposta del Consell Interuniversitari de Catalunya.
Una persona d'un institut de recerca de Catalunya en l'àmbit de l'arqueologia.
Una persona en representació de l'Institut Català de Paleontologia.
Una persona en representació de l'Associació d'Arqueòlegs de Catalunya.
Una persona en representació de l'Associació d'Empreses d'Arqueologia de Catalunya.
Una persona en representació de la Comissió de Recerca d'Arqueologia i Paleontologia.
Una persona designada d'entre empreses públiques promotores o gestores d'obra pública.
Una persona designada d'entre empreses promotores d'obra privada.
e) Secretaria: la persona titular del Servei competent en matèria d'arqueologia i paleontologia.
3.2 La Presidència pot decidir que assisteixin a les sessions persones expertes per assessorar respecte dels assumptes inclosos en l'ordre del dia, amb veu però sense vot.
3.3 Les persones membres que no ho són per raó del càrrec són designades per la persona titular del Departament competent en matèria de cultura, a proposta de la persona titular de la Direcció General competent en matèria de patrimoni cultural, o de l'òrgan o entitat que representen o que expressament s'indica, per un període de tres anys, reelegibles per un altre període.
3.4 En la designació de les persones membres s'ha de tendir a una composició equilibrada entre homes i dones, amb l'objectiu d'assolir la paritat de gènere.
4.1 El Consell Nacional d'Arqueologia i Paleontologia actua en ple o en comissions especialitzades, per raó dels assumptes a tractar.
4.2 Correspon a la Secretaria del Consell efectuar la convocatòria de les sessions per ordre de la presidència i trametre la informació necessària per a la deliberació i l'adopció d'acords.
4.3 El Consell es reuneix de manera ordinària cada tres mesos i de manera extraordinària sempre que sigui convocat per la Presidència, per iniciativa pròpia o a sol·licitud de tres vocals.
Comissió de Recerca d'Arqueologia i Paleontologia
5.1 La Comissió de Recerca d'Arqueologia i Paleontologia és l'òrgan d'assessorament, consulta i proposta del Departament competent en matèria de cultura en l'àmbit de la recerca arqueològica i paleontològica.
5.2 La Comissió s'adscriu a la Direcció General competent en matèria de patrimoni arqueològic i paleontològic.
Són funcions de la Comissió de Recerca d'Arqueologia i Paleontologia:
a) Assessorar el Departament competent en matèria de cultura respecte de les polítiques i les estratègies en l'àmbit de la recerca en arqueologia i paleontologia.
b) Vetllar per tal que el disseny i la implementació de les polítiques i estratègies de recerca definides pel Departament es realitzin en base a processos que en garanteixin l'eficiència, l'eficàcia i l'impacte desitjat.
c) Emetre informe sobre els plans de recerca abans de la seva aprovació.
e) Avaluar l'evolució del sistema de recerca en l'àmbit de l'arqueologia i la paleontologia a Catalunya i la implementació de les polítiques de recerca, i emetre els informes corresponents, per encàrrec del Departament o per iniciativa pròpia.
f) Aprovar el seu reglament de règim intern.
g) Altres funcions de naturalesa anàloga que li encarregui el Departament.
7.1 La Comissió de Recerca d'Arqueologia i Paleontologia té la composició següent:
a) Presidència: la persona titular de la Direcció General competent en matèria de patrimoni cultural.
b) Vicepresidència: la persona titular de la Subdirecció General competent en matèria de patrimoni arqueològic i paleontològic.
La persona titular del Servei competent en matèria d'arqueologia i paleontologia.
Una persona representant de la Direcció General competent en matèria de recerca.
Una persona representant de l'Associació d'Arqueòlegs de Catalunya.
Una persona representant de l'Associació d'Empreses d'Arqueologia de Catalunya.
Una persona representant de cada una de les universitats catalanes amb grups de recerca en matèria d'arqueologia.
Una persona representant de cada una de les Universitats catalanes amb grups de recerca en matèria de paleontologia.
Una persona representant de cada un dels instituts de recerca existents a Catalunya en l'àmbit de l'arqueologia i la paleontologia.
Una persona designada d'entre les responsables de museus d'arqueologia registrats a Catalunya.
Una persona designada d'entre els arqueòlegs i les arqueòlogues municipals de Catalunya.
d) Secretaria: la persona titular del Servei competent en matèria d'arqueologia i paleontologia.
7.2 Les persones membres que no ho són per raó del càrrec són designades per la persona titular del Departament competent en matèria de cultura, a proposta de la persona titular de la Direcció General competent en matèria de patrimoni cultural o dels òrgans o entitats que representen, per un període de tres anys, reelegibles per un altre període.
7.3 En la designació de les persones membres s'ha de tendir a una composició equilibrada entre homes i dones, amb l'objectiu d'assolir la paritat de gènere.
8.1 La Comissió es reuneix quan és convocada per indicació de la Presidència i, com a mínim, un cop l'any.
8.2 La Comissió actua en ple o en comissions especialitzades, per raó dels assumptes a tractar.
8.3 El Servei competent en matèria d'arqueologia i paleontologia presta suport tècnic a la Comissió.
Les persones membres del Consell Nacional d'Arqueologia i Paleontologia i de la Comissió de Recerca d'Arqueologia i Paleontologia que no prestin serveis a la Generalitat de Catalunya tenen dret a percebre indemnitzacions per l'assistència a les reunions, d'acord amb el que estableix la normativa vigent.
En tot allò que no preveu aquest reglament, s'aplica supletòriament la normativa sobre el funcionament dels òrgans col·legiats de l'Administració de la Generalitat.
Es deroga l'Ordre d'11 de juny de 1990, de regulació de la Comissió Assessora del Servei d'Arqueologia.
Referències a la Comissió Assessora del Servei d'Arqueologia
Les referències que els preceptes que s'esmenten a continuació efectuen a la Comissió Assessora del Servei d'Arqueologia s'han d'entendre efectuades al Consell Nacional d'Arqueologia i Paleontologia:
a) Article 8 del Decret 78/2002, de 5 de març, del Reglament de protecció del patrimoni arqueològic i paleontològic.
b) Base 9.4 de l'annex de l'Ordre CMC/125/2008, de 6 de març, per la qual s'aproven les bases que han de regir la concessió de subvencions a intervencions arqueològiques i paleontològiques incloses en projectes d'investigació biennals.